b'\n_START_ARTICLE_\nRugs\xc4\x97jo 11 d. atakos\n_START_SECTION_\n\xc4\xaevyki\xc5\xb3 chronologija\n_START_PARAGRAPH_\n\xc4\xaevykiai sura\xc5\xa1yti Niujorko laiku (UTC-4)_NEWLINE_8 val. 45 min. Didelis u\xc5\xbegrobtas l\xc4\x97ktuvas Boeing 767-223ER pakil\xc4\x99s i\xc5\xa1 Bostono Logano oro uosto \xc4\xaf Los And\xc5\xbeel\xc4\x85 r\xc4\x97\xc5\xbe\xc4\x97si \xc4\xaf \xc5\xa1iaurin\xc4\xaf Pasaulio prekybos centro (PPC) dangorai\xc5\xbe\xc4\xaf, pramu\xc5\xa1damas jame did\xc5\xbeiul\xc4\x99 skyl\xc4\x99. Pastate kilo gaisras._NEWLINE_9 val. 03 min. Antras\xc2\xa0\xe2\x80\x93 keleivinis\xc2\xa0\xe2\x80\x93 l\xc4\x97ktuvas Boeing 767-200ER taip pat pakil\xc4\x99s i\xc5\xa1 Bostono Logano oro uosto \xc4\xaf Los And\xc5\xbeel\xc4\x85 r\xc4\x97\xc5\xbe\xc4\x97si \xc4\xaf pietin\xc4\xaf PPC dangorai\xc5\xbe\xc4\xaf ir sprogo. U\xc5\xbesiliepsnojo abu pastatai._NEWLINE_9 val. 17 min. U\xc5\xbedaryti visi oro uostai Niujorko regione._NEWLINE_9 val. 21 min. U\xc5\xbedaryti visi Niujorko tiltai ir tuneliai._NEWLINE_9 val. 30 min. JAV prezidentas kalb\xc4\x97damas i\xc5\xa1 Floridos, parei\xc5\xa1k\xc4\x97, kad prie\xc5\xa1 Amerik\xc4\x85 \xc4\xafvykdytas teroristinis i\xc5\xa1puolis._NEWLINE_9 val. 39 min. G. W. Bush prane\xc5\xa1\xc4\x97 apie su\xc5\xa1aukiam\xc4\x85 skub\xc5\xb3 nacionalinio saugumo tarybos pasitarim\xc4\x85, kai tik gr\xc4\xaf\xc5\xa1 \xc4\xaf Va\xc5\xa1ington\xc4\x85._NEWLINE_9 val. 40 min. Pirm\xc4\x85 kart\xc4\x85 JAV istorijoje at\xc5\xa1aukti visi skryd\xc5\xbeiai visuose \xc5\xa1alies oro uostuose._NEWLINE_9 val. 43 min. L\xc4\x97ktuvas Boeing 757\xe2\x80\x93223 pakil\xc4\x99s i\xc5\xa1 Va\xc5\xa1ingtono Dulles oro uosto \xc4\xaf Los And\xc5\xbeel\xc4\x85 r\xc4\x97\xc5\xbe\xc4\x97si \xc4\xaf Pentagono pastat\xc4\x85. Kilo gaisras. Nedelsiant prad\xc4\x97ta darbuotoj\xc5\xb3 evakuacija. Tuometinis Lietuvos prezidentas V. Adamkus vie\xc5\xa1butyje Va\xc5\xa1ingtone netoli Pentagono tuo metu dalyvavo susitikime su Amerikos \xc5\xbeyd\xc5\xb3 kongreso vadovais._NEWLINE_10 val. 00 min. Sugriuvo pietinis (pirmasis) PPC pastatas. V. Adamkus su specialiuoju eskortu palyd\xc4\x97tas \xc4\xaf Lietuvos ambasad\xc4\x85 Va\xc5\xa1ingtone._NEWLINE_10 val. 05 min. Evakuoti Baltieji r\xc5\xabmai._NEWLINE_10 val. 10 min. Sugriuvo dalis pa\xc5\xbeeisto Pentagono pastato._NEWLINE_10 val. 10 min. Pensilvanijos valstijoje prie Somerseto, sudu\xc5\xbeo ketvirtasis u\xc5\xbegrobtas keleivinis \xe2\x80\x9eUnited Airlines\xe2\x80\x9c l\xc4\x97ktuvas Boeing 757\xe2\x80\x93200, skrid\xc4\x99s i\xc5\xa1 Niuarko oro uosto \xc4\xaf San Francisk\xc4\x85. L\xc4\x97ktuvo keleiviai, su\xc5\xbeinoj\xc4\x99 apie kitus tris u\xc5\xbegrobtus l\xc4\x97ktuvus, pasiprie\xc5\xa1ino teroristams ir band\xc4\x97 perimti l\xc4\x97ktuvo valdym\xc4\x85._NEWLINE_10 val. 13 min. Evakuotas Jungtini\xc5\xb3 Taut\xc5\xb3 pastatas Niujorke._NEWLINE_10 val. 22 min. Va\xc5\xa1ingtone, prie Valstyb\xc4\x97s departamento, automobilyje susprogdinta bomba._NEWLINE_10 val. 25 min. Visi tarptautiniai oro skryd\xc5\xbeiai \xc4\xaf JAV nukreipti \xc4\xaf Kanad\xc4\x85._NEWLINE_10 val. 29 min. Sugriuvo antrasis PPC pastatas._NEWLINE_10 val. 45 min. Evakuoti visi federaliniai pastatai Va\xc5\xa1ingtone._NEWLINE_11 val. 16 min. CNN prane\xc5\xa1\xc4\x97, kad Lig\xc5\xb3 kontrol\xc4\x97s ir prevencijos centro bioterorizmo komandos pasiruo\xc5\xa1usios reaguoti \xc4\xaf galimus i\xc5\xa1puolius._NEWLINE_11 val. 18 min. \xe2\x80\x9eAmerican Airlines\xe2\x80\x9c patvirtino, kad sudu\xc5\xbeo du \xc5\xa1ios kompanijos l\xc4\x97ktuvai su 150 \xc5\xbemoni\xc5\xb3._NEWLINE_11 val. 59 min. \xe2\x80\x9eUnited Airlines\xe2\x80\x9c patvirtino, kad sudu\xc5\xbeo du l\xc4\x97ktuvai su 110 \xc5\xbemoni\xc5\xb3._NEWLINE_12 val. 04 min. Evakuotas Los And\xc5\xbeelo tarptautinis oro uostas, \xc4\xaf kur\xc4\xaf skrido abu pagrobti \xe2\x80\x9eAmerican Airlines\xe2\x80\x9c l\xc4\x97ktuvai._NEWLINE_12 val. 15 min. Evakuotas ir u\xc5\xbedarytas San Francisko tarptautinis oro uostas, \xc4\xaf kur\xc4\xaf skrido l\xc4\x97ktuvas, nukrit\xc4\x99s Somersete._NEWLINE_13 val. 04 min. Jungtini\xc5\xb3 Valstij\xc5\xb3 prezidentas G. W. Bush, kalb\xc4\x97damas i\xc5\xa1 nenustatytos vietos, prane\xc5\xa1\xc4\x97, kad imtasi vis\xc5\xb3 reikaling\xc5\xb3 saugumo priemoni\xc5\xb3 ir kad JAV kari\xc5\xa1kiams visame pasaulyje paskelbta parengties pad\xc4\x97tis._NEWLINE_17 val. 00 min. BBC World televizija prane\xc5\xa1\xc4\x97, kad sugriuvo septintasis PPC pastatas, nors i\xc5\xa1 ties\xc5\xb3 pastatas dar nebuvo prad\xc4\x97j\xc4\x99s gri\xc5\xabti._NEWLINE_17 val. 20 min. Sugriuvo septintasis PPC pastatas.\n_START_SECTION_\nLietuviai\n_START_PARAGRAPH_\nPPC griuv\xc4\x97siuose \xc5\xbeuvo Lietuvos piliet\xc4\x97 vilniet\xc4\x97, fiziko Vladimiro Gavriu\xc5\xa1ino dukt\xc4\x97 Jelena Melni\xc4\x8denko bei skryd\xc5\xbeio metu\xc2\xa0\xe2\x80\x93 lietuvi\xc5\xb3 kilm\xc4\x97s amerikietis D. Vencius._NEWLINE_Samsonienei, R. \xc5\xa0ileikiui ir P. \xc5\xa0ilbajoriui pavyko i\xc5\xa1sigelb\xc4\x97ti.\n_START_SECTION_\nMitai\n_START_PARAGRAPH_\nSu rugs\xc4\x97jo 11 dienos atakomis yra susij\xc4\x99 labai daug \xc5\xa1i\xc5\xb3 laik\xc5\xb3 mit\xc5\xb3 ir s\xc4\x85moksl\xc5\xb3 teorij\xc5\xb3. Jiems paremti nepateikiami \xc4\xafrodymai arba pasitelkiamos \xc4\xafvairios spekuliacijos. Ta\xc4\x8diau oficialiai versijai \xc4\xafrodym\xc5\xb3 taip pat tr\xc5\xabksta - tyrimas nebuvo atliktas tinkamai. Tyr\xc4\x97jai neie\xc5\xa1kojo \xc4\xafvykio vietoje sprogmen\xc5\xb3 p\xc4\x97dsak\xc5\xb3 (kas yra pagrindinis skeptik\xc5\xb3 argumentas.) O yra manoma, jog pastatai negal\xc4\x97jo nugri\xc5\xabti, kaip teigiama oficialiose i\xc5\xa1vadose, nuo ugnies, kadangi aviacinis kuras nedega tokia temperat\xc5\xabra, kad i\xc5\xa1lydyt\xc5\xb3 \xc5\xa1i\xc5\xb3 pastat\xc5\xb3 plien\xc4\x85. Galiausiai, pastatai nugriuvo beveik laisvu pagrei\xc4\x8diu, o tai leid\xc5\xbeia manyti, jog viso pastato konstrukcija buvo pa\xc5\xbeeista.\n_START_SECTION_\nNumerologija\n_START_PARAGRAPH_\nDa\xc5\xbenos spekuliacijos susijusios su numerologija. Pavyzd\xc5\xbeiui, 9-11 (rugs\xc4\x97jo 11) skaitmenys atitinka 911 (JAV pagalbos numeris). Arba 9 + 1 + 1 = 11.'